【世界觀】卡西卡人求光榮退役
2024年04月12日 18:07
東網電視
更多新聞短片
「卡西卡人」有機會以今場作為告別戰。(圖片:Getty Images)
高多芬近年響歐洲畀古摩亞搶盡風頭,但響其他地區成績依然係頂流,好似一洋之隔嘅美國,藍衣軍團就連續3季成為全年成績最佳嘅馬主。
響地球另一邊嘅澳洲,油王御用練馬師甘敏斯今年繼續交足功課,短短3個半月已經替波士贏出29W,兼且憑「滾滾而來」、「蹄步活潑」同「卡西卡人」,掃走新市場讓賽、星河大賽同澳洲盃3項G1。藍衣軍團響今日空群出動,主題賽事女皇伊利沙伯錦標,安排「卡西卡人」再鬥「珍蓮驕驥」同「樂觀派」。甘敏斯話「卡西卡人」係歷年嚟最好嘅進口馬之一,亦係現時倉內唯一仍然接受訓練嘅北半球馬,今場好有機會係呢匹9歲老馬最後一戰,所以希望可以再下一城,用頭馬告別競賽生涯便完美。
至於另一場重頭戲澳洲橡樹大賽,「金刺繡」配上馬昆代表高多芬出戰,呢匹3歲馬女雖然上場葡萄園育馬場錦標輸咗畀「妙聲交織」同「一輩子」,不過甘敏斯就好有信心,只要匹馬早段能夠盡快集中精神投入賽事,就有機會反先對手。